Lesihlanu, October 12
Hlale utinaka wena nekufundzisa kwakho.—1 Thim. 4:16.
Thimothi abesanesikhatsi angummemeteli weMbuso. Kodvwa abetawuchubeka aphumelela kuphela nangabe ‘ahlale anaka’ indlela yakhe yekufundzisa. Abengeke ayitsatsele phansi indlela bantfu lebebangativa ngayo kuloko labevame kukufundzisa. Kute achubeke afinyelela tinhlitiyo tabo, bekufanele anake tidzingo tabo nakafundzisa. Njengobe sibamemeteli beMbuso, natsi kufanele sente ngendlela lefanako. Sivame kutfola litje lome inhlama nasishumayela emtini ngemuti. Kuletinye tindzawo asikhoni kungena etakhiweni letitsite letihlala bantfu labanyenti, kanye netindzawo letigadziwe. Nangabe kunjalo ensimini yenu, kungaba njani nicabange ngaletinye tindlela tekushumayela tindzaba letimnandzi? Kushumayela etindzaweni letiphitsitelako yindlela lehamba embili yekusakata tindzaba letimnandzi. BoFakazi labanyenti bakutfola kubasebentela kahle futsi babona nemiphumela lemihle. Batibekela sikhatsi sekuyoshumayela kubantfu etindzaweni tekugibela emabhasi netitimela, etimakethe nasemapaki kanye nakuletinye tindzawo letiphitsitelako. w16.08 3:14-16
UMgcibelo, October 13
Cinisani tandla letibutsakatsaka nemadvolo lacegako.—Heb. 12:12.
Emhlabeni wonkhe kunetikhonti taJehova letisitsandzako naletingasikhutsata. (Heb. 12:12, 13) EmaKhristu lamanyenti angelikhulu lekucala alutfola loluhlobo lwekuciniswa. Nalamuhla solo kunjalo. Yini lesingabasita ngayo? Cabanga ngendlelabo-Aroni naHure labasekela ngayo tandla taMosi ngesikhatsi semphi. (Eks. 17:8-13) Natsi lamuhla singafuna tindlela tekusekela labanye siphindze sibasite. Bobani lesingabasita? Singasita labo lasebakhulile ngeminyaka, labanemphilo lebutsakatsaka, lababhekene nekuphikiswa emindenini, labanesitunge, nobe labafelwe tihlobo tabo. Singaphindze sicinise bantfu labasha labacindzetelwa kutsi bente tintfo letimbi nobe baphumelele kulelive lesiphila kulo, kungaba kutemfundvo, kutemnotfo nobe emsebentini. (1 Thes. 3:1-3; 5:11, 14) Funa tindlela longakhombisa ngato kutsi uyabakhatsalela labanye eHholweni LeMbuso, emsebentini wekushumayela, nanidla ndzawonye nobe nawukhuluma elucingweni. w16.09 1:13, 14
Lisontfo, October 14
Tonkhe tintfo tenteleni kukhatimulisa Nkulunkulu.—1 Khor. 10:31.
Indlela lesigcoka ngayo kufanele idvumise Nkulunkulu wetfu longcwele, bazalwane betfu nabodzadze kanye nalabo lesibashumayelako. Kufanele sigcoke ngendlela lemmelela kahle Jehova kanye nemlayeto lesiwushumayelako. (Rom. 13:8-10) Kubalulekile kutsi sigcoke ngendlela lefanako nasenta imisebenti yebuKhristu, njengekuya emihlanganweni yelibandla nome emsebentini wekushumayela. Kufanele sigcoke ‘ngendlela lefanele [bantfu] labatsi bahlonipha Nkulunkulu.’ (1 Thim. 2:10) Liciniso, indlela yekugcoka iya ngendzawo lesikuyo. Ngako, emhlabeni wonkhe tikhonti taJehova tiyawanaka emasiko endzawo kute labanye bangakhubeki. Nasiya emihlanganweni yesigodzi kanye neyesifundza, indlela yetfu yekugcoka kufanele ihlonipheke, ingalandzeli indlela yekugcoka levame kulelive lisiphila kulo. Loko kutasenta singabi nemahloni ekutibita ngaBoFakazi BaJehova, futsi ngeke sesabe kushumayela nakuvela litfuba lekwenta njalo. w16.09 3:7, 8
ssw_Latn ssw_Latn ssw_Latn sot_Latn ssw_Latn ssw_Latn ssw_Latn ssw_Latn ssw_Latn